Președintele Iohannis: Voi începe mâine consultările, nu mai avem niciun moment de pierdut/ Răfuielile politice și meciurile nu-și mai au rostul

Președintele Klaus Iohannis a anunțat că va începe consultările pentru desemnarea viitorului premier mâine, de la ora 13. Iohannis a cerut Parlamentului să lucreze ”cu celeritate” pentru ca la începutul săptămânii să existe un guvern instalat.

Totodată, șeful statului a cerut populației să nu dea crezare zvonurilor alarmiste legate de epidemia de coronavirus și le-a recomandat românilor să respecte toate recomandările autoritățile.

De asemenea, Klaus Iohannis a anunțat că un comitet interguvernamental lucrează la un set de măsuri pentru sprijinirea mediului de afaceri, serios afectat de epidemia de coronavirus.

Iată principalele declarații ale șefului statului:

-Florin Cîțu și-a depus azi mandatul, un gest politic pe care îl respect. Dovedește maturitate politică în contextul coronavirusului.

-Decizia nu schimbă cu nimic faptul că România are un guvern care funcționează, guvernul Orban care ia toate deciziile necesare. Datorită acestor măsuri, chiar dacă mai drastice, dar luate la timp, numărul infectărilor a rămas destul de mic.

-Suntem toți responsabili să găsim o soluție democratică la actuala situație politică. Am decis consultări cu partidele mâine la ora 13.00. Nu mai avem nici un moment de pierdut. Solicit Parlamentului să lucreze cu celeritate, astfel ca săptămâna viitoare să avem un guvern stabil, împreună cu care să mă dedic luptei contra coronavirusului. Prioritatea zero e protejarea cetățenilor.

-Răfuielile și meciurile politice nu își au deloc rostul.

-Traversăm o perioadă foarte complicată, fără precedent. Autoritățile care gestionează situația au luat din timp măsurile necesare, dar pentru a fi cu adevărat eficiente măsurile luate de guvern trebuie urmate de către noi toți. Toți putem contribui la diminuarea riscului de contaminare: limitarea cât posibil a contactului social, flexibilizarea programului de lucru. Carantina sau autoizolarea unde se impun sunt obligatorii, oricât de neplăcute ar fi.

-Nedeclararea tuturor informațiilor către medici pot avea efecte foarte grave. Împiedicând răspândirea virusului în comunitate câștigăm timp prețios pentru a lupta cu acest flagel. Peste tot în lume, în cazul unei epidemii, sistemul medical e supus unei presiuni uriașe. Depinde de fiecare să punem umărul la atenuarea presiunii. Ajutând medicii, ajutăm semenii noștri.

-Dragi români, o atitudine prudentă și responsabilă nu echivalează cu panica. Evitați propagarea de știri false, alarmiste. Dacă auziți un zvon, nu îl răspândiți mai departe. Pandemia de informații false și de minciuni e extrem de periculoasă și nocivă. Informați-vă doar din surse oficiale, urmăriți canalele oficiale. Am constatat toți cât rău pot face știrile false, circulă și acum, cică orașe întregi s-ar închide. E fals, nu luați cu asalt magazinele sau farmaciile.

-Toți sunt afectați, sunt sectoare și companii care suferă pierderi grele.

-Am prezidat ieri prima ședință a unui grup interguvernamental pentru a găsi soluții de a sprijini mediul de afaceri. Vom veni cu soluții eficiente. Deși nimeni nu poate oferi garanii, sunt optimist că vom trece cu bine peste această grea încercare. Separați, suntem slabi în fața oricărei vulnerabilități, pe când împreună vom reuși să depășim toate obstacolele

_________________________________________________________________

Liberalii și președintele Klaus Iohannis iau în calcul demararea unor proceduri accelerate pentru învestirea rapidă a unui guvern, astfel încât luni seară să avem un Executiv votat de Parlament, au declarat pentru G4Media.ro surse politice.

Potrivit acestora, mâine vor avea loc consultările cu partidele la Palatul Cotroceni, la finalul cărora președintele Klaus Iohannis va anunța candidatul la funcția de premier în persoana liderului PNL, Ludovic Orban.

”Nu va exista nicio modificare în componența Cabinetului, vor fi aceiași miniștri ca și în Guvernul Orban 1, inclusiv Florin Cîțu”, au explicat sursele citate pentru G4Media.ro.

Audierile miniștrilor desemnați ar urma să aibă loc în weekend sau în prima parte a zilei de luni, urmând ca luni după-amiază să fie convocată ședința comună a Camerei Deputaților și Senatului pentru votul de învestitură a Guvernului Orban 2.

Sursele citate au mai explicat pentru G4Media.ro că gestul lui Cîțu de renunțare la mandatul de premier desemnat a venit ca urmare a deciziei Curții Constituționale de respingere a ordonanței de urgență privind anticipatele, moment în care a devenit clar pentru toată lumea că alegerile înainte de termen nu mai sunt fezabile.

Foto: Klaus Iohannis/ presidency.ro